
ΔΔΕ  Ανατολικής Θεσσαλονίκης
ΜΜΕ


		
	Η ΓΣ της Α΄ ΕΛΜΕ, στα πλαίσια της Πανελλαδικής Ημέρας Δράσης της ΑΔΕΔΥ,                                        καλεί όλους τους εκπαιδευτικούς, μόνιμους και αναπληρωτές
την Πέμπτη 1/10 στις 2 μ.μ. στην ΔΔΕ Ανατολικής
σε παράσταση διαμαρτυρίας για τα προβλήματα που αντιμετωπίζουμε τη νέα σχολική χρονιά!
(Κηρύσσουμε μονόωρες και δίωρες στάσεις εργασίας από 12μ. έως τις 2μμ.)



Συναδέλφισσες, συνάδελφοι,
Με την έναρξη της σχολικής χρονιάς κυβέρνηση και Υπουργείο επιβεβαιώνουν για άλλη μια φορά ότι τα μορφωτικά δικαιώματα των μαθητών και τα εργασιακά των εκπαιδευτικών θεωρούνται κόστος.
Το πιο εκκωφαντικό παράδειγμα είναι τα κενά στη Γενική Αγωγή στη δευτεροβάθμια εκπαίδευση, όπου πέρυσι δούλεψαν 8.200 αναπληρωτές, 2.588 ήταν οι συνταξιοδοτήσεις, ωστόσο έγιναν μόνο 910 διορισμοί μόνιμου προσωπικού και προσλήφθηκαν 4.019 αναπληρωτές, αφήνοντας τελικά 6.000 κενά, ενώ και την περυσινή χρονιά τα κενά ήταν πολύ μεγάλα στη δεύτερη ξένη γλώσσα, στη φυσική αγωγή και σε πολλές ειδικότητες στα ΕΠΑΛ (Μηχανολόγοι, Ηλεκτρονικοί, Ηλεκτρολόγοι).
Γαλλικά δεν διδάχθηκαν καθόλου στα σχολεία ΓΕΛ Σίνδου, ΕΠΑΛ Σίνδου στην ειδικότητα Υπαλλήλων Τουριστικών Επιχειρήσεων, ενώ ελάχιστα ήταν τα τμήματα που έκαναν Γερμανικά στα άλλα σχολεία. Επίσης παρατηρήθηκαν φαινόμενα όπου λόγω της έλλειψης καθηγητή Φυσικής τα τμήματα έκαναν εναλλάξ Φυσική στο Α΄ και στο Β΄ τετράμηνο, όπως π.χ. στο γυμνάσιο Σίνδου.
Καθηγητές της Ειδικής Αγωγής (παράλληλη, ένταξης) δίδασκαν το μάθημα της ειδικότητάς τους σε ολόκληρα τμήματα στα σχολεία επειδή έλειπε ο βασικός καθηγητής! Ενώ και συνάδελφοι που προσλήφθηκαν με το πρόγραμμα ΜΝΑΕ («Μια Νέα Αρχή για τα ΕΠΑΛ») υποχρεώθηκαν να διδάξουν το βασικό μάθημα ελλείψει εκπαιδευτικού Γενικής Παιδείας…
Τέλος, από φέτος ήδη παρατηρούνται φαινόμενα όπου ένα ολόκληρο κενό καλύπτεται από «ρετάλια» του ωραρίου των εκπαιδευτικών. Με τη μέθοδο του κατακερματισμού έρχονται δύο και τρείς καθηγητές για να καλύψουν μέρος του κενού, ενώ για τις υπολειπόμενες ώρες θα στείλουν άλλους, όπως π.χ. στο ΕΠΑΛ Σίνδου.
Συνάδελφοι αναπληρωτές τοποθετούνται σε 3 και 4 σχολεία καλύπτοντας το ωράριό τους μόνο με μαθήματα δεύτερης ανάθεσης και μάλιστα πανελληνίως εξεταζόμενα. Την ίδια στιγμή δεν δίνονται ώρες δεύτερης ανάθεσης σε συναδέλφους στα σχολεία της οργανικής τους για τη συμπλήρωση του ωραρίου τους και στέλνονται σε άλλα σχολεία για να καλύψουν άλλα κενά, με αποτέλεσμα δεκάδες εκπαιδευτικοί να μετακινούνται σε διαφορετικά σχολεία, πολλές φορές σε διαφορετικές άκρες της πόλης ακόμα και μέσα στην ίδια ημέρα. Η απαράδεκτη αυτή πρακτική της περιπλάνησης εκπαιδευτικών σε τρία και τέσσερα σχολεία  γίνεται με οικονομικό κόστος  και αφάνταστη ταλαιπωρία για τους ίδιους αλλά έχει και συνέπειες στην εκπαιδευτική διαδικασία.
Δεν σταματά, δυστυχώς, να μας εκπλήσσει δυσάρεστα η πολιτική ηγεσία του ΥΠΑΙΘΑ αφού με το πρώτο κουδούνι δόθηκαν από τη ΔΙΔΕ Ανατολικής οι εξής εξωφρενικές και επικίνδυνες εντολές: α) το ωρολόγιο πρόγραμμα του σχολείου να είναι πλήρες, δηλ. με 7ωρα ανεξάρτητα αν λείπουν ειδικότητες (!) και β) οι ώρες β΄ ανάθεσης των εκπαιδευτικών του σχολείου να μην καταχωρούνται στο myschool ώστε να φαίνεται στο σύστημα ότι δεν συμπληρώνουν ωράριο και να είναι   «διαθέσιμοι» για μετακίνηση ανά πάσα στιγμή! 
Στην πρώτη περίπτωση  οι μαθητές θα παραμένουν στο σχολείο κάνοντας ένα σωρό κενά, καθώς δεν έχουν καλυφθεί πολλές ειδικότητες, με όποιες συνέπειες θα έχει αυτό για την ασφάλειά τους αλλά και τη λειτουργία της σχολικής μονάδας. Στη δεύτερη περίπτωση ο εκπαιδευτικός θα εργάζεται τις ώρες β΄ ανάθεσης χωρίς να φαίνεται ότι εργάζεται, ενώ ταυτόχρονα προκύπτουν ζητήματα νομιμότητας στη λειτουργία της τάξης αφού  δεν νομιμοποιείται η παρουσία του εκπαιδευτικού αλλά και των μαθητών στην τάξη.
Καλούμε το ΥΠΑΙΘΑ και τη ΔΔΕ να αποσύρουν τις απαράδεκτες αυτές εντολές, προφορικές ή γραπτές,  καθώς δημιουργούν συνθήκες επικινδυνότητας και μη νομιμότητας στα σχολεία. Καλούμε τους/τις διευθυντές/ντριες των  σχολικών μονάδων να μην δεχθούν την εμπλοκή τους στα κόλπα της τεχνητής κανονικότητας που κόπτονται να παρουσιάζουν υπουργείο και ΔΔΕ, αλλά και την  απαξίωση των συναδέλφων εκπαιδευτικών. 
Η κυβέρνηση να αφήσει τις πονηριές και να καλύψει τα κενά με μόνιμους διορισμούς, και όχι να στέλνει αναπληρωτές και μάλιστα σε δύο, τρεις και τέσσερεις φάσεις, με αποτέλεσμα στα σχολεία να χάνονται ώρες μαθημάτων, ακόμα και σε πανελλαδικά εξεταζόμενα μαθήματα, και οι μαθητές να μην έχουν καθηγητές και δασκάλους μέχρι και τα Χριστούγεννα.
Κυβέρνηση και υπουργείο όσο κι αν επιμένουν σε μια εικόνα «ομαλής έναρξης», η πραγματικότητα τους διαψεύδει: Σχολεία υποσυντηρημένα, υποστελεχωμένα, με τμήματα 25άρια έως και 27άρια, με πολλά παιδιά να αντιμετωπίζουν μαθησιακές δυσκολίες ή/και αναπηρίες. Δυνατότητα εγγραφής τον Σεπτέμβριο δεν υπάρχει για τα τμήματα που βαφτίστηκαν «ολιγομελή» σε ΓΕΛ/ΕΠΑΛ και κόπηκαν, με αποτέλεσμα οι μαθητές να αναγκάζονται να αλλάξουν σχολείο. Συνεχίζεται η κατηγοριοποίηση των σχολείων, μέσα από τη λεγόμενη πολυτυπία (Ωνάσεια, ΠΠΣ, ΙΒ).
Νεοδιόριστοι και συμβασιούχοι εκπαιδευτικοί που μένουν σε κάμπινγκ, σε αυτοκίνητα και ψάχνουν απελπισμένοι για σπίτι με τον εξευτελιστικό μισθό να τελειώνει έτσι κι αλλιώς στις 20 του μήνα. Χιλιάδες εκπαιδευτικοί αναγκάζονται σε 2η (ακόμα και 3η) εργασία. Την ίδια ώρα, το ΣτΕ δηλώνει προκλητικά πως οι εκπαιδευτικοί και οι δημόσιοι υπάλληλοι ζουν αξιοπρεπώς και απορρίπτει το δίκαιο αίτημα επαναφοράς του 13ου και 14ου μισθού.
Η κυβέρνηση επιμένει στην υλοποίηση της αντιεκπαιδευτικής αξιολόγησης, που έχει τραγελαφικά αποτελέσματα. Συνεχίζει στο δρόμο του αυταρχισμού και της ποινικοποίησης της συνδικαλιστικής δράσης και του απεργιακού δικαιώματος, παρά τις απαλλακτικές αποφάσεις των Πειθαρχικών Συμβουλίων σε Πελοπόννησο και Ανατολική Μακεδονία - Θράκη. 
Στις 2 Σεπτέμβρη με τυμπανοκρουσίες το ΥΠΑΙΘΑ με μια ακόμα φιέστα ανακοίνωσε με κεντρικό τίτλο «Από τον μαθητή του σήμερα στον πολίτη του αύριο», τα σχέδιά του για το «σχολείο της νέας δεκαετίας», το «Νέο Λύκειο» και το «Εθνικό Απολυτήριο», δηλαδή για το υποβαθμισμένο σχολείο για λίγους κι εκλεκτούς, με τους ιδιώτες να σουλατσάρουν, το κράτος να αποσύρεται ολοένα και περισσότερο από την χρηματοδότησή του, το φτηνό, ευέλικτο, κατηγοριοποιημένο, αυταρχικό, ακόμα πιο ταξικό σχολείο της αγοράς. Με την παρουσία και τοποθέτηση αρχιερέων της νεοφιλελεύθερης πολιτικής από την Ευρωπαϊκή Επιτροπή, τον ΟΟΣΑ, των σχεδιαστών διαγωνισμών PISA. Με διαδραστικούς πίνακες, STEM και ΑΙ σαν χάντρες και καθρεφτάκια για ιθαγενείς, θα προσπαθήσουν να δικαιολογήσουν τα αδιέξοδα και την οργή που έχει δημιουργήσει η πολιτική τους στην πλειοψηφία του λαού και των εργαζομένων.
Την ίδια στιγμή οι ΔΙΔΕ δυτικής και ανατολικής Θεσσαλονίκης για άλλη μια χρονιά δεν δημοσιοποιούν όλα τα κενά των σχολείων, ώστε οι τοποθετήσεις αποσπασμένων και αναπληρωτών να γίνουν με διαφάνεια. 
Απαιτούμε – διεκδικούμε
1. Να κοινοποιηθούν όλα τα κενά. Να εξεταστούν όλες οι ενστάσεις.
2. Να γίνουν όλες οι προσλήψεις και να καλυφθούν όλα τα κενά σε μία φάση. 
3. Να σταματήσει το σπάσιμο των κενών και το μοίρασμα σε δύο ή και περισσότερους εκπαιδευτικούς.
4. Να κοινοποιηθούν όλα τα κενά κάτω από 12 ώρες για συμπλήρωση ωραρίου και τα πλεονάσματα σε κάθε ειδικότητα και σε κάθε σχολείο. Οι τοποθετήσεις  να γίνουν με  αιτήσεις και μόρια. 
5. Οι τοποθετήσεις των αναπληρωτών να είναι προσωρινές και να ξαναγίνουν με δημοσιοποίηση όλων των κενών, με αίτηση και μόρια.
6. Στους αναπληρωτές να δοθεί το δικαίωμα της βελτίωσης θέσης με αίτηση των συναδέλφων πριν από κάθε φάση προσλήψεων αναπληρωτών.
7. Κανείς εκπαιδευτικός σε περισσότερα από 2 σχολεία, τα οποία θα είναι όμορα.
8. Χιλιομετρική αποζημίωση των εκπαιδευτικών που μετακινούνται για τις «ανάγκες» της υπηρεσίας σε απόσταση λιγότερη από 50χλμ. 
9. Να καλυφθούν όλες οι ώρες και όλων των μαθητών που δικαιούνται παράλληλη στήριξη. 
10. Να λειτουργήσουν όλα τα Τμήματα Ένταξης στα σχολεία και με όλες τις ειδικότητες και όλες τις ώρες που αντιστοιχούν στους μαθητές για κάθε μάθημα. Να μην καταργηθούν και να μη συγχωνευτούν τμήματα.
11. 55.000 μόνιμους διορισμούς με βάση το πτυχίο και την προϋπηρεσία σε όλα τα κενά και σε όλη την εκπαίδευση. Να καταργηθεί ο απαράδεκτος θεσμός της αναπλήρωσης για τις πάγιες ανάγκες, αναπλήρωση μόνο για τις έκτακτες, με πλήρη δικαιώματα και δωδεκάμηνες συμβάσεις
12. Ενισχυτική και πρόσθετη διδασκαλία από την αρχή της χρονιάς σε όλα τα Γυμνάσια, ΓΕΛ και ΕΠΑΛ.
13. Ουσιαστική μείωση των μαθητών στα τμήματα  που φοιτούν παιδιά με μαθησιακές δυσκολίες. 
14. Ριζική μείωση των μαθητών ανά τμήμα: 20 μαθητές στο τμήμα, 15 στην κατεύθυνση, έγκριση όλων των ολιγομελών. 
15. Να μην προχωρήσει καμία συγχώνευση τμημάτων και κλείσιμο σχολείων.
16. Να σταματήσουν όλες οι διώξεις απέναντι στους εκπαιδευτικούς που αγωνίζονται. Να ανακληθούν όλες οι έωλες, παράνομες και απεργοσπαστικές παραπομπές στα πειθαρχικά.
17. Να καταργηθούν όλοι οι νόμοι των αξιολογήσεων (αυτοαξιολόγηση σχολικής μονάδας, ατομική αξιολόγηση εκπαιδευτικού, μέντορες και συντονιστές) που οδηγεί σε κατηγοριοποίηση σχολείων. Συνεχίζουμε μαζικά στον περήφανο δρόμο της απεργίας-αποχής από την αξιολόγηση.
18. Να αποσυρθεί η νέα Υπουργική Απόφαση που καθορίζει το πλαίσιο για τις σχολικές εκδρομές και τις εκπαιδευτικές δράσεις.  
19. Πραγματικές αυξήσεις στους μισθούς και επιστροφή 13ου και 14ου μισθού
Η ίδια μας η επιβίωση, η αξιοπρεπής λειτουργία των σχολείων που να ανταποκρίνεται στις ανάγκες των μαθητών, θα έρθει μόνο μέσα από την ικανοποίηση των δίκαιων αιτημάτων μας. Τώρα είναι η ώρα η οργή μας να εκφραστεί μέσα από τον οργανωμένο αγώνα των σωματείων μας απέναντι σε αυτό το κράτος και την πολιτική που βάζει πάνω απ΄όλα τα κέρδη των λίγων. 
Πέμπτη 1 Οκτώβρη – Πανελλαδική Ημέρα Δράσης στο Δημόσιο
Όλοι και όλες στο συλλαλητήριο της ΕΔΟΘ, στις 18:00, στο Άγαλμα Βενιζέλου!
Δυναμώνουμε τη διεκδίκηση σε κάθε χώρο δουλειάς

